A 2000. augusztus 4-én megalakult Karitatív Tanács (a továbbiakban Tanács) szervezi a foglalásra jogosult hatóságok (Nemzeti Adó-és Vámhivatal, a bíróságok, önkormányzatok) által **szabálysértési, vagy büntetőeljárás során jogerősen elkobzott egyes dolgok karitatív célú, közérdekű felhasználását.** A Tanács segítségével az elkobzás útján állami tulajdonba került egyes termékek átgondolt módon jutnak el a rászorulókhoz, az elkobzó hatóságok, **fogyasztóvédelem, szellemi tulajdonjogában megsértett jogosultak** (márkajelzések tulajdonosai) érdekeinek figyelembevételével.

**Jogszabályi háttér**

2000. évi XIII. törvény az egyes elkobzott dolgok közérdekű felhasználásáról

65/2000. (V. 9.) Korm. rendelet a Karitatív Tanács megalakításáról és működésének részletes szabályairól

**A Tanács elnöke**

A Tanács elnöke a társadalmi és civil kapcsolatokért felelős miniszter, vagy az által kijelölt személy. Az elnöki tisztet jelenleg Soltész Miklós, az Emberi Erőforrások Minisztériumának [Egyházi, nemzetiségi és civil társadalmi kapcsolatokért felelős államtitkára](http://www.kormany.hu/hu/emberi-eroforrasok-miniszteriuma/egyhazi-nemzetisegi-es-civil-tarsadalmi-kapcsolatokert-felelos-allamtitkarsag) tölti be.

**A Tanács tagszervezetei, javaslattevő szervezetei**

A Tanács tagszervezete az a szervezet lehet, amely legalább nyolc éve folytat karitatív tevékenységet, országos hálózattal és legalább három regionális központtal, a segélyakciók lebonyolításához szükséges megfelelő logisztikai háttérrel rendelkezik, országos viszonylatban legalább negyven főt foglalkoztat munkaviszonyban, és legalább három regionális raktárt működtet.

**A Tanács jelenlegi tagszervezetei a** Baptista Szeretetszolgálat Alapítvány, a Katolikus Karitász, a Magyar Máltai Szeretetszolgálat, a Magyar Ökumenikus Segélyszervezet, a Magyar Református Szeretetszolgálat Alapítvány, és a Magyar Vöröskereszt.

**Javaslattevő szervezetek**

Azon karitatív tevékenységet végző közhasznú szervezetnek, amely nem felel meg a fenti feltételeknek – de ez irányú szándéknyilatkozatával megkeresi a minisztert – az elkobzott dolgok közérdekű felhasználásának lebonyolításával, így különösen a rászorultak körének és a szétosztás módjának meghatározásával, valamint a Tanács működésével, illetve a Törvény szerinti feladatai ellátásával összefüggő kérdésekkel kapcsolatosan javaslattételi joga van.

**A Tanács jelenlegi javaslattevő szervezetei** az[Együtt a Daganatos Gyermekekért Alapítvány](http://dgy.hu/hu/) és a[MÁTRIX Közhasznú Alapítvány](http://www.matrixalapitvany.hu/)

A Tanács működését a [**Karitatív Tanács Titkársága**](mailto:titkarsag.karitativ@emmi.gov.hu)segíti.

Emberi Erőforrások Minisztériuma, Karitatív Tanács Titkársága

1054 Budapest, Báthori utca 10.

Tel.: 1/ 795-3109

E-mail: [titkarsag.karitativ@emmi.gov.hu](mailto:titkarsag.karitativ@emmi.gov.hu)

**A Tanács munkájáról, a szervezetek elérhetőségéről bővebb információ a** [**http://karitativtanacs.kormany.hu/**](http://karitativtanacs.kormany.hu/) **honlapon található.**